Ta’ Mara se klavier | Bo-Karoo
Posted on November 25, 2016 by Leonette Smit
Tannie Mara se klavier was eens ook so pikswart
Ta’ Mara kry haar Carl Ritter klavier in 1952 toe sy 18jaar oud word. Haar pa koop die klavier vir haar by Boardness in Johannesburg vir ₤250. Een van net drie in die land. Die klavier kom per trein tot op Postmansburg en daarvandaan bring haar pa die klavier met ‘n bakkie tot by hulle Kalahariplaas Hartebeeshoek, naby Olifantshoek.
As jong meisie speel sy op gehoor totdat sy klavierles by die skoolhoof se vrou begin neem. Na skool begin sy met sanglesse by die veel befaamde Sarie Serfontein Theron op Potchefstroom, by wie my sus Mariëtte ook haar sangopleiding begin het. In daardie tyd losseer sy in Potch terwyl sy klas loop by die Konservatorium.
Daarvandaan loop haar lewe baie draaie – tree in die huwelik in Potchefstroom, woon in ‘n huis in Van Graanstraat regoor dié van my broer Tommie, verhuis Wolmaranstad toe, maak drie dogters groot, staan haar man af aan die dood, keer terug Potchefstroom toe, trou met haar tweede man. En immer reis die Carl Ritter met haar saam.
Intussen ondergaan die Carl Ritter ‘n metamorfose. Sy hou nie van die doodskisagtige blinkswart nie en haar skoonseun skuur die klavier af en gee hom ‘n nuwe aansig.
‘n Paar jaar gelede verhuis sy en haar jongste dogter Vanwyksvlei toe. Die Carl Ritter trek saam met hulle in in die huis langs die winkel wat haar dogter vir hulle Vanwyksvleifamilie kom bestuur.
Onlangs aanvaar haar dogter ‘n ander aanstelling in die Kaap en Ta’ Mara gaan saam. Maar nie die klavier nie. Daar’s nie plek vir die Carl Ritter op die bakkie of in die nuwe blyplek nie. Vir die eerste keer in meer as 60 jaar van saamwees word Ta’ Mara van haar Carl Ritter geskei.
Daar word egter nooit vervoer gereël vir die klavier Kaap toe nie want dinge loop skeef. Die besigheid in die Kaap werk nie uit nie en Ta’ Mara moet solank alleen terugkom Vanwyksvlei toe.
Tans is daar ‘n hele kaboedel onsekerhede in Ta’ Mara se lewe. Behalwe vir dié één ding; sy en haar Carl Ritter is weer bymekaar.
Mariette · November 27, 2016
Janee! Elke klavier moet sy companion he.
Elna Bekker · December 5, 2016
So sing twee ou vriende weer saam…